**ΒΡΑΒΕΙΟ ΕΞΑΙΡΕΤΗΣ ΔΗΜΟΣΙΕΥΣΗΣ “ΠΑΝΑΓΙΩΤΗΣ ΚΑΝΕΛΛΟΠΟΥΛΟΣ”**

Η Πρυτανεία καθιερώνει το **Βραβείο** **Εξαίρετης Δημοσίευσης** του Πανεπιστημίου Πατρών. Το βραβείο έρχεται (α) να τονίσει την πρωταρχική σημασία που δίνει το Πανεπιστήμιο Πατρών στην βασική και εφαρμοσμένη έρευνα που στοχεύει στην προαγωγή της επιστημονικής και τεχνολογικής γνώσης και (β) να αναγνωρίσει και να επιβραβεύσει την εξαιρετική ερευνητική δουλειά που πραγματοποιείται στο Πανεπιστήμιο Πατρών.

## ΠΡΟΫΠΟΘΕΣΕΙΣ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ

## Οι προϋποθέσεις και τα κριτήρια αξιολόγησης για το Βραβείο Εξαίρετης Δημοσίευσης 2021 του Πανεπιστημίου Πατρών είναι τα παρακάτω:

ΠΡΟΫΠΟΘΕΣΕΙΣ

(α) H δημοσίευση πρέπει να είναι σε περιοδικό με κριτές (peer review journal).

(β) Η δημοσίευση πρέπει να έχει εκδοθεί **την τελευταία πενταετία (2017-2021).**

(γ) Ένα σημαντικό μέρος του δημοσιευμένου ερευνητικού έργου να έχει πραγματοποιηθεί στο Πανεπιστήμιο Πατρών και όχι σε συνεργαζόμενους φορείς.

(δ) Οι υποψήφιοι πρέπει απαραιτήτως να είναι ενεργά μέλη Δ.Ε.Π. του Πανεπιστημίου Πατρών.

(ε) Ο συγγραφέας αλληλογραφίας ή ο πρώτος συγγραφέας της δημοσίευσης να είναι μέλος Δ.Ε.Π. του Πανεπιστημίου Πατρών και η διεύθυνση αλληλογραφίας να είναι το Πανεπιστήμιο Πατρών.

ΚΡΙΤΗΡΙΑ ΑΞΙΟΛΟΓΗΣΗΣ

(α) Η συνολική ποιότητα και η πρωτοτυπία της δημοσίευσης.

(β) H επικαιρότητα του θέματος και ο αντίκτυπος της δημοσίευσης στην κοινωνία και την ερευνητική κοινότητα.

(γ) Ο δείκτης απήχησης (Impact Factor) του περιοδικού.

**ΣΥΣΤΑΣΗ ΕΠΙΤΡΟΠΗΣ ΑΞΙΟΛΟΓΗΣΗΣ**

Η επιτροπή του βραβείου απαρτίζεται από **επτά μέλη**, ένα από κάθε Σχολή, που ορίζονται από τις αντίστοιχες Κοσμητείες. Οι εργασίες της επιτροπής συντονίζονται από τον Αντιπρύτανη Έρευνας & Ανάπτυξης. Η θητεία της επιτροπής είναι τριετής. Η επιτροπή δύναται να καλέσει εξειδικευμένα μέλη Δ.Ε.Π. του Πανεπιστημίου Πατρών προκειμένου να αξιολογηθούν οι προτάσεις.

**ΔΙΚΑΙΩΜΑ ΥΠΟΒΟΛΗΣ**

Όλα τα ενεργά μέλη Δ.Ε.Π. του Πανεπιστημίου Πατρών έχουν το δικαίωμα να προτείνουν **μία** εργασία τους για το βραβείο εξαίρετης δημοσίευσης. **Αυτό μπορεί να γίνει είτε ατομικά είτε ως ομάδα δύο ή περισσοτέρων μελών Δ.Ε.Π.** Σημειώνεται ότι για την υποβολή μιας εργασίας πρέπει να υπάρχει η σύμφωνη γνώμη όλων των συγγραφέων της δημοσίευσης.

**ΔΙΑΔΙΚΑΣΙΑ ΥΠΟΒΟΛΗΣ ΥΠΟΨΗΦΙΟΤΗΤΑΣ**

Οι υποψηφιότητες κατατίθενται ηλεκτρονικά στην Γραμματεία της Πρυτανείας (rectorate@upatras.gr) οποτεδήποτε μέχρι την καταληκτική ημερομηνία της 31ης Δεκεμβρίου 2021. Η υποψηφιότητα πρέπει απαραιτήτως να συμπεριλαμβάνει:

1. Ονόματα, τμήματα και ηλεκτρονικές διευθύνσεις των μελών Δ.Ε.Π. υποψήφιων για το βραβείο.
2. Τον τίτλο της δημοσίευσης, τον συνολικό κατάλογο των συγγραφέων της εργασίας, το DOI, το όνομα του περιοδικού και του εκδοτικού οίκου στο οποίο δημοσιεύτηκε η εργασία.
3. Μια σύντομη επεξήγηση (200 λέξεις) για την σημαντικότητα του δημοσιευμένου έργου και την συνεισφορά των υποψήφιων σε αυτό.
4. Ένα αρχείο pdf με την δημοσίευση.

**ΒΡΑΒΕΙΟ ΚΑΙ ΑΠΟΝΟΜΗ**

Στον βραβευόμενο (ή βραβευόμενους εάν πρόκειται περί κοινής εργασίας) απονέμεται **τιμητικό δίπλωμα**, καθώς και χορηγία €3000 για την κάλυψη δαπανών σχετιζόμενων με την εκπόνηση της έρευνας (ενδεικτικά και μόνο αναφέρεται η συμμετοχή σε συνέδριοή αντίστοιχη δραστηριότητα).

Η απονομή του βραβείου πραγματοποιείται στην ετήσια τελετή του εορτασμού των Τριών Ιεραρχών.